钦定古今图书集成/明伦汇编/皇极典/第253卷 > 诗经 > 小雅鸿雁
## 钦定古今图书集成/明伦汇编/皇极典/第253卷 > 诗经 > 小雅鸿雁

鸿雁于飞，肃肃其羽。之子于征，劬劳于野。爰及矜人，
哀此鳏寡。

〈朱注〉周室中衰，万民离散，而宣王能劳来还定安集之故，流民喜之而作此诗。

鸿雁于飞，集于中泽。之子于垣，百堵皆作。虽则劬劳，
其究安宅？

〈朱注〉《流民》自言《鸿雁集于中泽》，以兴己之得其所止而筑室以居，今虽劳苦而终获安定也。

鸿雁于飞，哀鸣嗷嗷。维此哲人，谓我劬劳。维彼愚人，
谓我“宣骄。”

〈大全〉丰城朱氏曰：“惠鲜鳏寡，文王之所以兴也；哿矣富人，哀此茕独，幽王之所以亡也；爰及矜人，哀此鳏寡，宣王之所以中兴也。夫鳏寡孤独，乃天下之穷民而无告者。圣人一视同仁，虽无一物而不在所爱，而其发政施仁，则必自鳏寡孤独始。诚使鳏寡孤独各得其所，则天下之民无不被其泽者矣。宣王之劳来、还定、安集”，其有得于文王之家法也欤？